**Saeimas lēmuma projekta ”Par termiņa pagarināšanu Latvijas Nacionālo bruņoto spēku karavīru dalībai Ziemeļatlantijas līguma organizācijas vadītajā operācijā Afganistānā” sākotnējās ietekmes izvērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
|  1. |  Pamatojums | Deklarācijas par Māra Kučinska vadītā Ministru kabineta iecerēto darbību īstenošanai 79. punkts: „Līdzdarbosimies NATO kolektīvās aizsardzības sistēmas stiprināšanas pasākumos, nodrošinot uzņemošās valsts atbalstu sabiedroto spēku klātbūtnei Latvijas teritorijā, paplašinot sabiedroto spēju uzņemšanai nepieciešamo infrastruktūru un apmācību iespējas, kā arī piedaloties starptautiskajās mācībās, misijās un operācijās.” |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Balstoties uz NATO valstu un valdību samita Čikāgā 2012.gada maijā rezultātiem, ar ANO Drošības Padomes 2013.gada 10.oktobra rezolūciju 2120 (2013) Starptautisko drošības atbalsta spēku starptautiskās operācijas Afganistānā (ISAF) mandāts tika noteikts līdz 2014.gada 31.decembrim. 2014.gada septembrī NATO samita laikā Velsā NATO valstis un valdības, tai skaitā Latvija, vienojās par ilgtermiņa apņemšanos turpināt atbalstu Afganistānai arī pēc 2014.gada, NATO lomu Afganistānā mainot no kaujas operāciju īstenošanas uz padomu sniegšanu afgāņu spēkiem un to apmācību.Pamatojoties uz 2014.gada 30.septembrī Afganistānas valdības un NATO noslēgtajā divpusējā līgumā izteikto Afganistānas valdības uzaicinājumu, 2015.gada janvārī Afganistānā tika uzsākta NATO vadīta starptautiskā operācija *Resolute Support Mission*.Pamatojoties uz likuma "Latvijas Nacionālo bruņoto spēku piedalīšanās starptautiskajās operācijās" 1.panta pirmās daļas 1.punktu, 1.panta otro daļu un 5.panta pirmo daļu, Saeima ar 2014.gada 4.decembra lēmumu nosūtīja Latvijas Nacionālo bruņoto spēku (NBS) karavīrus dalībai Ziemeļatlantijas līguma organizācijas vadītajā starptautiskajā operācijā *Resolute Support Mission* Afganistānā NATO spēku sastāvā līdz 2015.gada 31.decembrim. 2015.gadā uz analoģiskiem nosacījumiem ar 3.decembra Saeimas lēmumu dalība tika pagarināta līdz 2016.gada 31.decembrim.ANO Drošības padome ar 2014.gada 12.decembra rezolūciju 2189 (2014) atzinīgi novērtēja sniedzamā atbalsta nozīmību un *Resolute Support Mission* nodibināšanu, kā arī atzīmēja, ka Afganistānas valdības un NATO noslēgtais līgums paredz stabilu juridisko pamatu šai misijai. ANO Drošības Padome arī apliecinājusi savu gatavību pārskatīt operācijas mandātu atkarībā no Padomes apsvērumiem par situāciju Afganistānā.Lai lemtu par termiņu NBS karavīru tālākai dalībai *Resolute Support Mission*, jāņem vērā, ka operācijas mērķi ir saistīti ar vietējo drošības spēku apmācību un padoma sniegšanu spēku attīstībai. Šo uzdevumu īstenošanas priekšnosacījums ir mērķtiecīga, iespējami detalizēta turpmākās stratēģijas un rīcības **ilgtermiņa** plānošana gan NATO, gan Nacionālo bruņoto spēku kontekstā.Apņemšanos turpināt bruņoto spēku ieguldījumu arī turpmākai drošības un stabilitātes sekmēšanai Afganistānā nosaka š.g. 9. jūlijā NATO valstu samitā Varšavā apstiprinātā deklarācija, kas paredz, ka Alianse turpina apmācības operāciju *Resolute Support Mission* Afganistānā pēc 2016. gada. Arī Latvijas NBS tai skaitā plāno turpināt dalību šajā operācijā.Uz Latvijas gatavību sniegt ilgtermiņa finansiālu ieguldījumu Afganistānas atbalstam (veicot regulārās iemaksas attiecīgajā Trasta fondā), savukārt, norāda š.g. 13. jūlija MK rīkojums Nr.386 (dienesta vajadzībām) “Par Afganistānas Nacionālo drošības spēku atbalstīšanu pēc 2017.gada”, kurā atbalsta sniegšana Afganistānai plānota līdz 2020.gadam.Šobrīd, lai nodrošinātu tiesisko pamatu NBS dalības turpināšanai *Resolute Support Mission* operācijā, nepieciešams Saeimas lēmums. Lai nodrošinātu konsekventu valsts dalību *Resolute Support Mission* operācijā atbilstoši operācijas sasniegtajam progresam, vienlaicīgi ievērojot NATO multinacionālo operāciju plānošanas principus, termiņa pagarinājums būtu nosakāms līdz 2020.gada 31.decembrim.Šādi Latvija turpinās ieguldījuma sniegšanu Alianses ietvaros, apliecinot savu uzticamas starptautiskās koalīcijas dalībvalsts reputāciju.NBS iesaiste operācijā paredzēta līdzšinējā apjomā (līdz 30 karavīriem liels militārais kontingents). |
|  3. | Projekta izstrādē iesaistītās institūcijas | Projekts izstrādāts Aizsardzības ministrijā.  |
|  4. |  Cita informācija | Aizsardzības ministrija nodrošinās Latvijas saistības tāpat kā līdz šim atbilstoši piešķirtajiem valsts budžeta līdzekļiem budžeta programmas 22.00.00 "Nacionālie bruņotie spēki" ietvaros no starptautiskajām operācijām paredzētajiem līdzekļiem.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecināms uz Nacionālo bruņoto spēku personālu. |
| 2. | Tiesiskā regulējuma ietekme uz tautsaimniecību un administratīvo slogu | Tautsaimniecību neietekmē. Sabiedrības grupu un institūciju tiesības un pienākumus nemaina. |
| 3. | Administratīvo izmaksu monetārs novērtējums | Nav. |
| **4.** | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms. |
| 2. | Citas starptautiskās saistības | ANO Drošības Padome 2013.gada 10.oktobra rezolūcija 2120 (2013), pieņemta Drošības padomes 7041.sesijas laikā. |
| 3. | Cita informācija | Saeimai pieņemot lēmumu par termiņa pagarināšanu Latvijas Nacionālo bruņoto spēku karavīru dalībai NATO starptautiskajā operācijā Afganistānā, Latvija darbosies NATO misijā atbilstoši NATO Velsas un Varšavas samitā nolemtajam. Tādā veidā tiks īstenots Deklarācijā par Māra Kučinska vadītā Ministru kabineta iecerēto darbību plānotais - tiks īstenota Latvijas līdzdalība NATO vadītajā starptautiskajā operācijā. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Aizsardzības ministrija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un institucionālo struktūru neietekmēs. Jaunas institūcijas netiks izveidotas un esošās institūcijas netiks likvidētas. |
| 3. | Cita informācija | Nav. |

Anotācijas III, IV un VI sadaļa - nav attiecināms.

Aizsardzības ministrs R. Bergmanis

Vīza: Valsts sekretārs J.Garisons

29.11.2016.

786

S.Atvara

Sigita Atvara@mod.gov.lv

tel:. 67335169; fakss: 67212307